华岳
送商府判
比年十月君初来，梅花破雪迎君开。
自从佐剑寿民脉，凋山瘵水皆春台。
去年七月君开府，燕燕莺莺为君舞。
五月尽蛰潭底龙，千里应无市中虎。
今年二月君将归，风牵回柳萦君衣。
君衣不作回柳转，直上云端朝紫微。
紫微有馆名西掖，珠玉罗钿瞰金碧。
郎星卿月谩徘徊，个中自是神仙宅。
紫微有山名大坡，乌飞豸立冠峨峨。
一声霹雳震天地，万里腥血流江河。
紫微有旨垂丹册，二者于斯请君择。
便须东取元化钧，谈笑从容正疆场。
君家事业铭冠裳，鸾凤指日鸣朝阳。
伊洛诸公有政事，洙泗诸子无文章。
禀违展转情难处，溪上恩波湛今古。
东风吹恨入长亭，零落桃花泪如雨。